Pressemeddelelse

11. nov. 2014

Holstebro og Omegns Fiskeriforening stopper udsætning af ørreder i Storå-systemet

Når el.-fiskeriet efter moderfisk indledes lørdag d. 16. november og gentages i weekenden d. 23. og 24. november, vil el.-holdene glide hen over havørrederne og kun hjemtage laks.

Holstebro og Omegns Fiskeriforening, der administrerer udsætningen af fisk i vandsystemet Storå, ophører med udsætning af ørred i vandsystemet fra og med sæson 2014 og indtil videre.

De sidste fisk, der udsættes i 2014, bliver derfor udsætningen af smolt (ørreder, der er klar til at svømme i fjorden/havet) og 1-års-ørred, da disse allerede er indlagt hos leverandøren Frøjk Fiskepark.

Udsætning af yngel og ½-års ørred udgår således fra 2014 og de øvrige størrelsesgrupper fra 2015

Ophøret begrundes i flere forhold:

1. En meget stor del af udsætningen foregår øst for Vandkraftsøen.

Passageforholdene er fortsat særdeles utilfredsstillende, og der er ikke i nærmeste fremtid udsigt til en løsning på problemet.

El.-fiskeri øst for søen med bl.a. DTU Aqua har i flere omgange vist meget få fisk i vandløbet.

1. Fisketrykket og dermed tabet af ørred i Nissum Fjord er på trods af de hidtidige fiskeribegrænsninger stadig meget stort.
2. Stangfiskeri og el.-fiskeri viser år efter år, at der er meget få store havørred. Stort set alle havørred, der fanges, er under 50 cm., ja endda i gruppen 40 - 45 cm.
3. Vi vurderer, at de ressourcer, vi bruger som forening, og de ressourcer, samfundet investerer i ørredudsætningerne, kan anvendes bedre.

El.-fiskeriet efter laks berøres ikke af denne beslutning.

Laksene afstryges for æg og sæd til brug for udsætningsarbejdet i Storå.

Nærmere information hos Holstebro og Omegns Fiskeriforening

Gunnar H. Pedersen John Balleby

Formand Bestyrelsesmedlem, vandplejeansvarlig

Tlf.: 20 46 82 58 Tlf.: 61 70 36 58